2012 m. Formulės 1 sezonas
2012 m. Formulės 1 sezonas yra 63-ias Formulės 1 sezonas, kuris prasidėjo 2012 m. kovo 18 d. Australijoje ir baigėsi lapkričio 25 d. Brazilijoje. Šis sezonas buvo rekordinis lenktynių skaičiumi – iš viso buvo surengta 20 etapų. Šiame sezone lenktynės sugrįžo į JAV, kuriose buvo surengtos JAV GP naujoje Amerikos trasoje. Čempionų vardus gynė Red Bull Racing ekipa ir vokietis Sebastian Vettel, kurie triumfavo dvejus metus iš eilės – 2010 ir 2011 m. Šis sezonas pasižymėjo keliais rekordais. Pirmą kartą Formulės 1 istorijoje sezone dalyvauja 6 buvę arba esami pasaulio čempionai – Sebastian Vettel, Jenson Button, Lewis Hamilton, Kimi Räikkönen, Fernando Alonso ir Michael Schumacher. Taip pat pirmą kartą pirmas septynias sezono lenktynes laimėjo septyni skirtingi lenktynininkai. Čempionų vardus vėl pelnė Red Bull ekipa ir vokietis S. Vettel, tapęs jauniausiu triskart pasaulio čempionu. Antroje vietoje likusį ispaną F. Alonso vokietis aplenkė 3 taškais.